洛迪向哥帥要求休息 周末聯賽或避戰
2024年04月11日 22:00
東網電視
更多新聞短片
洛迪係曼城爭冠關鍵球員。(Getty Images)
曼城歷史性衞冕「3冠王」嘅任務仍然叫胡,西班牙中場洛迪卡斯簡迪可能係關鍵人物,佢喺歐聯3比3逼和皇家馬德里一仗將自己「不敗紀錄」延續,喺洛迪有份上陣嘅賽事,曼城已經連續65場不敗,不過呢位中場日前公開表示,將會向領隊哥迪奧要求休息。
27歲嘅洛迪今季除咗3場停賽之外,28場聯賽全部正選,喺盃賽亦踢多11場,佢自爆已有「負荷過重」嘅問題:「我需要休息,我真係要,我會同哥迪奧拿傾下,睇下點樣解決呢個情況。我會盡量調節,但休息計劃係事在必行。」
喺洛迪季初停賽3場期間,曼城3場賽事全部輸晒,亦解釋到點解哥迪奧拿唔想畀佢休息,不過有消息指曼城周六(13日)主場對盧頓,相對係較容易應付嘅比賽,洛迪有望獲准「放假」。